Gedagte vir die dag: Jy dien 'n almagtige God | Maroela Media
Psalm 89:10,12 – U is in beheer van die see met sy onstuimige golwe. U laat hulle bedaar. U het alles gemaak. Dit is U sin.
Ek het die grooste waardering vir mense wat skeppend is en interessante dinge kan maak. Ek was so 'n tydjie terug in die Bosveld en daar het iemand my na 'n man gevat wat boë maak. Jy kan jag met so 'n boog en 'n bok daarmee skiet. My mond het oopgehang – wat 'n tydsame proses om so iets te maak! Ek en jy jaag so deur die lewe dat ons baie keer God se wonderlike skeppingswerk mis. Ons mis baie keer dat Hy die almagtige skepper-God is. Ek "raas" altyd met die Kapenaars dat hulle nie die see, die branders en die rotse genoeg waardeer nie. Ek "raas" met die Mpumalanga- mense omdat hulle nie die berge en asemrowende natuurskoon genoeg indrink nie. Kyk vir 'n slag om jou met die doel om jou te verwonder aan jou almagtige God se skeppingswerk en sy groot almag. Hy het alles gemaak en Hy hou alles in stad. Jy sal verbaas wees oor wat jy alles raaksien. Jy sal in verwondering staan oor elke brander, klip, berg, rots, wolk, blou lug, ster, son en maan – jou almagtige God en Vader het dit alles gemaak. Loof Hom!
Gebed: Here, U is groot en almagtig. U is die skepper van die hemel en die aarde. U het alles gemaak en U hou alles in stand. Ek loof U, grote God.
Almagtige Vader, ek loof en dank U vir alles wat U so asemrowend geskep het!.Amen!
Ons is so bevlek met sonde dat ons die grootheid van God nooit ooit sal kan deurgrond nie. Maar gelukkig vir die mensdom, bied God ons sy genade en wek hy in ons die geloof deur die Heilige Gees – hoe wonderlik tog !!